Татарстан Республикасы Теләче муниципаль районы

Теләче 2нче балалар бакчасы мәктәпкәчә белем бирү муниципаль

бюджет белем бирү учреждениесе

**Мәктәпкә әзерлек төркеме балалары өчен**

**“Табигать – тиңсез хәзинә”**

**темасына экологик бәйрәм эшкәртмәсе**

Төзүче: 1 кв. категорияле тәрбияче:

Гайбадуллина Миләүшә Фәнис кызы

Теләче, 2020 ел

***Максат:***

* балаларга тирә - якны саклауның мөһимлеген, табигать байлыкларының файдалылыгын төшендерү;
* әйләнә - тирә мохитне баетуга өлеш кертү омтылышы тудыру;
* туган якка мәхәббәт; халкыбызның гореф — гадәтләре белән горурлану хисе тәрбияләү;

*Зал урман аланына ошатып бизәлә. «Алан” тирәли балалар утырышкан. Зур чәчәк бәйләмнәре тоткан берничә кыз һәм малай «алан»га керә.*

**Азалия:** Инде шактый җир үттек, арыдык, әйдәгез, утырып ял итеп алыйк.

**Айзилә:** Әйдәгез, чәчәкләрне чирәмгә куеп торыйк.

**Ильмир:** Бигрәк күп чәчәк җыйдык. Өйгә алып кайтып җиткерә алырбыз микән инде без аларны?

**Данис**. Әйе, өйгә кадәр бик ерак шул, чәчәкләрнең яртысын монда калдырмыйча булмас!

(Менә «алан»да **Раниль** күренә, тиз генә «агач» янына барып, аның бер ботагын сындырып ала һәм шуның белән «куаклар»га суккалый башлый. Шулчак кошчык булып киенгән бала (**Савелий**, «куак» артыннан «очып китә».)

**Азалия:** Раниль, нишлисең син? Әнә кошчыкны куркыттың бит. Әкрен генә йөрсәң нәрсә була?

**Раниль:** Аның әле йомыркалары да бардыр. Әйдәгез, карыйбызмы? (Барлык балалар да йөгереп куак янына киләләр. Яфракларын аралап, оя эзлиләр)

**Данис:** Әнә ул оя! Таптым, таптым!

**Ильмир:** Кагылма ояга!

**Раниль:** Ничек инде кагылма? Әнә йомыркалары нинди кечкенә һәм матур. Хәзер мин аларны алам.

**Г.Н** (Тавыш ишетелә) «Кем әле анда кош оясын туздырырга җыена? Күпме чәчәкне әрәм иткәнсез, агачларны сындыргансыз».

**Айзилә:** Чү, кем тавышы бу?

(Балалар барысы да куркып кала, артка чигенәләр. Урман хуҗасы керә.)

**Урман хуҗасы.** Бу мин — табигать сакчысы -Урман хуҗасы. Явызлардан, усаллардан табигатьне саклыйм. Бу урманда барлык табигать хәзинәләренә мин хуҗа. Әгәр хәзер мин серле таягымны селкеп җибәрсәм, сез өегезгә юлны бөтенләй таба алмаячаксы. Аңладыгызмы?

**Балалар** (ялварып) Урман хуҗасы, зинһар, кичер безне. Без башка беркайчан да алай эшләмәбез.

**Урман хуҗасы.** Бу юлга гафу итәм, тик бер шартым бар, үтәрсезме?

**Балалар.** Үтәрбез, бабакай, тизрәк шартыңны әйт.

**Урман хуҗасы.** Шартым шундый. Әнә теге агачлыкны күрәсезме?

**Балалар.** Күрәбез, күрәбез.

**Урман хуҗасы.** Шул агачлык артында “Кояшкай” исемле балалар бакчасы бар. Шул бакчада мәктәпкә әзерлек төркеме балалары кечкенәдән ук экология буенча “Яран гөл” түгәрәгенә йөриләр. Алар минем куптәнге чын дусларым: бакча тирәсен, якындагы болынны, чишмәне чүп-чардан арындыралар, кыш көннәре кошларга җимлекләр, ә язын сыерчык оялары куялар, тәрәзә төбендә “бакча” үстерәләр, макулатура җыялар. Ә менә бүген алар «Табигать — тиңсез хәзинә» исемле бәйрәм иртәсе уздыралар. Алар сезне дә чын табигать сакчылары булырга өйрәтерләр. Минем белән бу бәйрәмгә барырга ризамы?

**Балалар.** Без риза, риза. Хәзер ук шунда барабыз. (Урман хуҗасы белән әлеге балалар залны әйләнеп чыгалар һәм балалар каршысына килеп туктыйлар.)

**Урман хуҗасы**: Исәнмесез балалар! Менә сезгә кунаклар да алып килдем.

**Балалар.** Исәнмесез!

**Алып баручы**. Күптән көтәбез сине, Урман хуҗасы. Рәхим итеп утырыгыз. Балалар урман аланыны тезелеп утыралар.

Минем сезгә бер әкият сөйләп китәсем килә.

**Табигать һәм Кеше**.

Борын-борын заманда яшәгән ике дус – Табигать һәм Кеше. Бик тату яшәгәннәр. Табигать Кешене ашаткан-эчерткән, киендергән, дошманнардан саклаган. Дусты авырса, аны шифалы үләннәр белән, җиләк-җимеш белән дәвалаган. Кеше чәчәкле болыннарда уйнаган. Шулай итеп, Кеше Баһадир булып җитлеккән. Көннәрдән беркөнне Кешене бу уңайлы тормыш туйдыра башлаган. Ул Табигатькә каршы баш күтәргән. Аның болыннарын таптаган, агачларын кискән, урманнарын яндырган, елгаларын пычраткан. “Дөньяга хәзер мин хуҗа”,- дип кычкырган Кеше. Табигать, бу явызлыкны күреп, артка чигенгән. “Мин Табигатьне җиңдем, бар дөнья миңа буйсына”, -дип мактанган Кеше. Табигатьнең кешегә ачуы чыккан. Ул Кешегә биргән байлыкны тартып алган. Эчә торган суын киптергән. Кешене буш яланда калдырган. Кеше өчен дөнья ямьсезләнгән. Һәм ул бик нык елаган. Табигатьсез яшәү мөмкин түгеллеген аңлаган. Ул табигатьне эзләп киткән. Көн барган, төн барган. Ниһаять, тапкан. Табигатьтән гафу үтенгән.

-Табигать кешегә ничек ярдәм иткән? Ә кеше нишләгән? Ни өчен кеше кайгырган? Кеше дөрес эшләгәнме? Табигать аны гафу итәрме?

-Нинди **нәтиҗә** ясап була? (Табигатьсез яшәп булмый.)

**Алып баручы.** Һәркем өчен үзенең торган җире, туган ягы бик тә кадерле. Чөнки бөтен нәрсә туган җирдән, балачактан башлана. Шуңа күрә дә кечкенәдән үк табигатьне яратырга, сакларга өйрәнергә кирәк.

**1 нче бала:(М. Ильяс)**

Табигать ул-тиңсез хәзинә

Шаулы урман, челтер чишмә дә.

Яшел болын да ул, зәңгәр күл дә

Сакла аны, аңа тимә дә!

**2 нче бала: (Рафиль)**

Табигать ул-тиңсез хәзинә,

Авылның ул хәтфә урамы.

Йомшак җилнең биттән иркәләве,

Алтын көзнең яфрак бураны.

**3 нче бала**: **(С.Ильяс)**

Табигать ул-тиңсез хәзинә

Очкан күбәләк тә сайрар кош та

Кырмыска ул, шөпшә, ярканат та

Тимә аларга, син, һәрвакыт сакла!

**А.Б** Балалар табигатьнең – иң бай хәзинәсе ул УРМАН. Кызганычка каршы кеше урманның нинди файда китергәнен оныткан. Куп кенә өлеш урманнар киселгән.

- Алдан кисә, арттан кисә

Уңнан, сулдан кисә

Кеше урман кисә

Эшләр кайнап тора

Балта уйнап тора

- Ә бит кешенең урманга бурычы чиксез.

Балалар ә нәрсә соң ул урман?

Урман - безнең байлыгыбыз.(**Савелий)**

Урман - саф һава, дым һәм күләгә. (**Артем)**)

Урман - кошлар һәм җәнлекләргә туган йорт. (**Павел**)

Урман - безнең дустыбыз, җирнең дымын саклап, кешегә мул уңыш алуда булыша.

Урман - тылсымлы сандык, үз хәзинәсен - чикләвек, җиләк, гөмбәләрен бушлай өләшә. (Нияз)

Урман — планетабызның яшел бизәге. (**Турал**)

- Дөрес әйтәсез балалар. Әгәр дә агачларның телләре булса, безгә ни әйтерләр

иде?

- Урманга килегез, рәхәтләнеп ял итегез, ләкин безнең " тәннәребезгә " исемнәрегезне пычак белән чокып язмагыз. Без кышкы йокыдан уянып кына килгәндә, каен суы эчәбез дип, безне җәрәхәтләмәгез. Ял иткәндә яшь ботакларыбызны сындырыл палаткалар бизәмәгез. Учакларга яшел ботаклар якмагыз. Урманда ут белән сак булыгыз! - Бер агачтан миллион шырпы ясап була, ә бер шырпы белән миллион агачны яндырырга мөмкин ди халык.

- Әйе балалар , урманның матурлыгы искиткеч. Нинди генә тәмле җиләкләр пешми анда. Төрледән төрле гөмбәләрен әйтеп тә торасы юк. Әле бит ул үзенең дару үләннәре белән күпме авыруларны дәвалый ( башларына төрле чәчәк битлекләре кигән балалар чыга. Алар ярымтәгәрәк ясап басалар.

Гөлҗимеш (**Дәринә**) Әрәмәдә үсәм мин

Җимеш тә мин, гөл дә мин

Витаминның оясы,

Барасы да җыясы.

Каен (**Сиринә**) Өстемдәге ак күлмәгем ак кына

Кара парча бизәге бар, вак кына

Искән җилләр кагылдымы чак кына,

Челтәр шәлемне җилким мин сак кына,

Миннән такта яралар

Дарулар да алалар

Кычыткан. **(Ромина)** Шат булырсыз һәрвакыт

Ашасагыз кычыткан,

Витамин ул кычыткан

Авырмассыз хич кайчан.

Тузганак**.(Инзилә)** Яратам мин таң нурын

Дару минем тамырым

Шикәре дә җитәрлек

Чәй ясасаң кыздырып,

Тәме исең китәрлек.

Балан**. (Алинә)** Суымны эч, авырсаң,

Йөткерсәң, я карлыксаң.

Шәп дару юк моннан да

Дару ясыйлар минем

Хәтта кабыгымнан да.

**Җыр “Ак каен”**

**Бию “Урман җәнлекләре”**

**А.Б** Ә хәзер әйдәгез 2 төркемгә бүленеп белемнәребезне тикшереп карыйк.

Мин сорауны әйткәч башта бергәләп киңәшәсез. Җавап әзер булгач “яшел кулны” күтәрәсез. Бер бала җавап бирә.

**Төркемнәргә сораулар.**

**1төркемгә:**

1) Урманда ташлап калдырылган кәгазь черемичә ничә ел саклана? ( 2-3 ел)

2) Походтан калган чүп-чарны урманда кая куярга?

( Учакта яндыргач, күмеп куярга).

3) Ни өчен кош йомыркаларын тотып карарга ярамый? (әни кош ташлап китә)

4) Бер көндә 100 мең корткычны юк итүче кош-урман докторы ( тукран)

5) Нинди хайванның колаклары аякларында? (чикерткә)

6) Тотылган, эшләми торган батарейкаларны ташларга ярыймы?

**2 төркемгә:**

1)Җирдә калдырылган полиэтилен пакет нишли? (Таркалмый, череми саклана ).

2) Ни өчен урманда чәчәк җыярга ярамый?( Алар арасында бик сирәк очрый торган, Кызыл китапка кертелгәннәре булуы бар)

3) Походтан калган буш консерв савытларын нишләтергә?

(Яндырып күмәргә).

4) Кайсы кош оя ясамый, балаларын үзе үстерми? (күке)

5) Кем алманы аркасы белән җыя? (керпе)

6) Кирәкмәгән кәгазь, картонны ташларга ярыймы? Ул ничек атала?

**Практик бирем: “Урманның шартлы билгесен төзе”**

(Хәрбер команда пазлыдан 3шәр урман кагыйдәләренең шартлы билгесен төзи һәм мәгънәсен анлата)

**Нәтиҗә ясау**

(Су кызы киеменнән бер кыз керә, ул авыр ыңгыраша, уфылдый.)

**Су кызы**. Уф... уф...үләм бугай

**Урман хуҗасы.** Нигә уфылдыйсың су кызы? Ни булды, сөйлә тизрәк?

**Су кызы.**

Мин күп хезмәт иттем кешегә.

Сулыш бирдем, сусауны бастым,

Юдым сезне, тазарттым,

Назладым, хушландырдым,

Инде хәзер, су була торып.

Үзем пычрандым, тәмам агуландым.

Ишетәсезме?

Мин — су.

Сукранып яшим,

Сулкылдап елыйм.

Сусадым чисталыкка —

Ничек чистарыныйм?

Мин — су, үзем тончыгам,

Сулышым кысыла.

Сукыр булмагыз, коткарыгыз!

**Урман хуҗасы**. Чынлап та, суны тизрәк коткарырга кирәк. Күрәсезме, аңа әллә ниләр ябышып беткән.

(Балалар суны чүп-чардан чистарталар. Су кызы җиңел сулап куя, торып баса.)

Рәхмәт сезгә! Мине пычрактан арындырдыгыз. Хәл дә кереп китте, күнелләрем дә күтәрелде. Әйдәгез әле шул шатлыктан җырлар җырлап, бер биеп тә алыйк.

**“Зәңгәр күл”** **җыры, “Төнбоеклар” биюе.**

**А.Б:** Ә хәзер балалар бергәләшеп “Чишмәне кем тизрәк чистарта” дигән уен уйныйбыз. ( ике якка “чишмә” макеты ясала. “Чишмәләр” өстенә бертигез санда чүпләр салына. 2-3 метр ераклыкта чүпләрне җыяр өчен 3 бүлемле “контейнер-савыт” (кәгазь, пластик, пыяла) куела. Боерык булу белән команданын хэрбер баласы берешәр чүп алып контейнерга ташыйлар. Кемнең “чишмәсе” алдан чистара, шул команда җиңүче)

**“Чишмәне кем тизрәк чистарта?” уены**

**Су кызы:** Рәхмәт сезгә балалар! Минем турында матур җыр, бию, уен башкардыгыз. Күңелемне күтәрдегез. Мина кире үземнен күлемә кайтырга кирэк, анда минем су үсемлекләрем, су тереклеге көтеп тора. Саубылыгыз Урман хуҗасы, балалар! (Су кызы чыгып китә)

**Урман хуҗасы:** Ничек соң бәләкәчләрем, бу унган балаларнын бәйрәме сезгә ошадымы?

**Балалар:** Бик ошады.

**Раниль:** Мин дә үз ялгышымны анладым. Әгәр дә мин теге чикләвек агачын сындырмасам, киләсе елда анын чикләвеге тагын да күп булыр иде.

**Кызлар:** Без дә чәчәкләрне алай күп җыймабыз. Өйгә алып кайту өчен, берничәсен сак кына өзәрбез.

**1 нче бала. (Альмир)**

И күңелле җәй көнендә

Табигать кочагында!

Менә шуны истә тоту

Кирәктер шул чагында!

**2 нче бала: (Булат)**

Җирдә безнең өчен диеп

Үсә матур чәчәкләр.

Явыз куллар өзмәсәләр,

Шулай гел үсәчәкләр.

**3 нче бала. (Дилүс)**

Агачларны сындырмагыз,

Кош оясын ватмагыз.

Суларны да пычратмагыз,

Пыяла, чүп атмагыз.

**4 нче бала (Рөстәм)**

Урмандагы агачларны

Калдырмыйча киссәләр,

Урмансыз калган кешеләр

Киләчәктә нишләрләр.

**5 нче бала (Самат)**

Табигать бетсә әгәр дә,

Кешелек тә бит бетә,

Шуңа күрә уйлан ныклап,

Алда сине ни көтә?

**6 нче бала. (Камиль)**

Эссе чакта, коры чакта

Урманда ут якмагыз.

**Барысы бергә.**

Табигать ул — безнең әни,

Табигатьне саклагыз!

Бәйрәм иртәсе “ Табигатьне саклыйк!” җыры белән тәмамлана.